വല്ലാര്പാടം ബൈബിള് കണ്വന്ഷന് എട്ടു മുതല് കൊച്ചി: വല്ലാര്പാടം ബസിലിക്കയില് ഈ വര്ഷത്തെ മരിയന് തീര്ഥാടനത്തിനു മുന്നോടിയായുള്ള വല്ലാര്പാടം ബൈബിള് കണ്വന്ഷന് കൃപാഭിഷേകം എട്ടു മുതല് 12 വരെ നടക്കും. അണക്കര മരിയന് ധ്യാനകേന്ദ്രത്തിലെ ഫാ. ഡൊമിനിക് വാളമ്നാല് നയിക്കുന്ന വചനശുശ്രൂഷ ദിവസവും വൈകുന്നേരം നാലിന് ആരംഭിക്കുന്ന ജപമാല, ദിവ്യബലി എന്നിവയെ തുടര്ന്ന് രാത്രി 9.30 വരെയാണ്. കോവിഡ് മഹാമാരിയുടെ പ്രത്യേക സാഹചര്യം പരിഗണിച്ച് തിരുക്കര്മങ്ങള് വല്ലാര്പാടം ബസിലിക്കയുടെ യൂട്യൂബ് ചാനല്, വരാപ്പുഴ അതിരൂപതയുടെ കേരളവാണി യൂട്യൂബ് ചാനല്, ഫാ. ഡൊമിനിക് വാളമ്നാല് ഒഫിഷ്യല് യൂട്യൂബ് ചാനല് എന്നിവയിലൂടെ തത്സമയം സംപ്രേക്ഷണം ചെയ്യും. കോവിഡ് മാനദണ്ഡങ്ങള് കര്ശനമായി പാലിച്ചുകൊണ്ട് ദേവാലയത്തില്നിന്ന് സംപ്രേക്ഷണം ചെയ്യുന്ന തിരുക്കര്മങ്ങളില് വിശ്വാസികള് തങ്ങളുടെ ഭവനങ്ങളിലായിരുന്നുകൊണ്ട് പങ്കുചേരുന്നുവെന്നതാണ് ബൈബിള് കണ്വന്ഷന്റെയും തുടര്ന്ന് 12നു നടക്കുന്ന ഈ വര്ഷത്തെ മരിയന് തീര്ഥാടനത്തിന്റെയും പ്രത്യേകത. ബൈബിള് കണ്വന്ഷനുമായി ബന്ധപ്പെട്ട ഒരുക്കങ്ങളെല്ലാം പൂര്ത്തിയായതായി റെക്ടര് ഫാ. ആന്റണി വാലുങ്കല്, സഹവികാരിമാരായ ഫാ. ആന്റണി ജിബിന് കൈമലേത്ത്, ഫാ. റോക്കി ജോസ്ലിന് ചക്കാലക്കല്, ഫാ. റിനോയ് കളപ്പുരക്കല് എന്നിവര് അറിയിച്ചു.